S-832/2006

Mál þetta, sem dómtekið var 18. september sl., er höfðað með ákæruskjali lögreglustjórans í Reykjavík útgefnu 23. maí 2006 á hendur A, [...] Reykjavík, ,,fyrir umferðar-, fíkniefna- og vopnalagabrot, með því að hafa föstudaginn 2. september 2005 ekið bifreiðinni [...] eftir Fjarðarási við Grundarás sviptur ökurétti og þá haft í vörslum sínum á heimili sínu 4,63 g af amfetamíni og 22 g af kókaíni og jafnframt átt og haft þar í vörslum sínum rafmagnsvopn og gasvopn, sem lögreglumenn fundu við húsleit“.

Telur ákæruvaldið þessa háttsemi varða við 1. mgr. 48. gr., sbr. 1. mgr. 100. gr. umferðarlaga nr. 50/1987 og 2. gr., sbr. 5. gr. laga um ávana- og fíkniefni nr. 65/1974, sbr. og 6. gr. sömu laga, að því er varðar meðferð ákærða á kókaíni, sbr. lög nr. 13/1985 og lög nr. 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001 að því er varðar meðferð ákærða á kókaíni og c-lið 2. mgr. og 4. mgr. 30. gr., sbr. 1. mgr. 36. gr. vopnalaga nr. 16/1998.

Ákæruvaldið krefst þess að ákærði verði dæmdur til refsingar og jafnframt að framangreind fíkniefni, sem hald var lagt á, verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Ákærði hefur játað brot sín fyrir dóminum. Er játning hans í samræmi við önnur gögn málsins og verður hann sakfelldur fyrir brot sín, en þau eru í ákæru réttilega heimfærð til refsiákvæða.

Samkvæmt sakavottorði ákærða hefur hann frá árinu 1997 gengist undir greiðslu sektar vegna umferðarlagabrota og hlaut á árinu 1997 dóm, 10.000 króna sekt, einnig vegna umferðarlagabrots. Þá hefur ákærði gengist undir greiðslu sektar vegna brota gegn áfengislögum. Á árinu 2000 hlaut ákærði 60 daga fangelsisdóm, skilorðsbundinn í 3 ár, og var gert að greiða 300.000 króna sekt vegna brota gegn áfengislögum. Á árinu 2004 gekkst ákærði undir greiðslu sektar vegna brota gegn ávana- og fíkniefnalögum og síðast, 3. nóvember 2005, gekkst ákærði undir greiðslu 51.000 króna sektar vegna brots gegn ávana- og fíkniefnalögum, 3. nóvember 2005.

Brot ákærða, sem hann hefur verið sakfelldur fyrir í máli, þessu eru framin áður en ákærði gekkst undir greiðslu síðastgreindrar sektar og ber því að ákvarða refsingu sem hegningarauka við þá sekt, sbr. 78. gr. almennra hegningarlaga. Jafnframt verður litið til þess við ákvörðun refsingar að um töluvert magn af kókaíni var að ræða, auk þess sem hliðsjón verður höfð af 77. gr. almennra hegningarlaga, þar sem ákærði er í málinu sakfelldur fyrir fleiri brot. Jafnframt verður litið til þess að ákærði lýsti því fyrir dóminum að hann hefði hætt í neyslu fíkniefna um síðustu áramót og að hann stundi nú vinnu og sæki AA fundi. Var ákærði trúverðugur er hann lýsti þeim vilja sínum að halda áfram á þeirri braut sem líf hans er nú komið í.

Að þessu virtu verður refsing ákærða ákveðin fangelsi í 45 daga, en rétt þykir í ljósi núverandi aðstæðna ákærða að fresta fullnustu refsingar ákærða og falli hún niður að liðnum 2 árum frá birtingu dóms þessa að telja, haldi ákærði almennt skilorð 57. gr. almennra hegningarlaga, sbr. 4. gr. laga nr. 22/1955.

Ákærði sæti upptöku á 4,63 g af amfetamíni og 22 g af kókaíni.

Ákærði skal greiða sakarkostnað að fjárhæð 217.061 króna, þar með talda málsvarnarþóknun skipaðs verjanda síns, G-kk-ef S-kk-ef héraðsdómslögmanns, 49.800 krónur að meðtöldum virðisaukaskatti.

I-kvk-nf E-kvk-nf héraðsdómari kveður upp dóm þennan.

D ó m s o r ð:

Ákærði, A sæti fangelsi í 45 daga, en frestað er fullnustu refsingar ákærða og falli hún niður að liðnum 2 árum frá birtingu dóms þessa, haldi ákærði almennt skilorð 57. gr. almennra hegningarlaga, sbr. 4. gr. laga nr. 22/1955.

Ákærði sæti upptöku á 4,63 g af amfetamíni og 22 g af kókaíni.

Ákærði greiði sakarkostnað að fjárhæð 217.061 króna, þar með talda málsvarnarþóknun skipaðs verjanda síns, G-kk-ef S-kk-ef héraðsdómslögmanns, 49.800 krónur að meðtöldum virðisaukaskatti.

I-kvk-nf E-kvk-nf